hy hy hy hy hy hy hy hy hy hy hy hy hy hy hy hy hy ru hy hy ceb hy en ko hy hy hy hy hy hy hy hy hy hy hy hy hy hy hy hy hy hy it hy es es tr en en hy hy hy hy hy hy hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Մարտի 1-ի գործով կալանավորված Ռոբերտ Քոչարյանի պաշտպանների շուրջ սոցցանցերում թեժացած իրավիճակը և գրառումների ու վիրավորանքների տարափը թեև հասկանալի պատճառներով աննախադեպ է, այդ առթիվ առաջարկվող լուծումը միանշանակ չի ընդունվում փաստաբանների կողմից:
Մի քանի քաղաքական գործերից հայտնի փաստաբան Հովիկ Արսենյանը չափազանց խիստ ու խտրական է համարում որպես իրավիճակի լուծում փաստաբանական պալատի նախագան Արա Զոհրաբյանի առաջարկը, որով վերջինս առաջարկում է քրեական պատիժ սահմանել փաստաբանին վիրավորելու համար: Արա Զոհրաբյանը նման առաջարկով հանդես եկավ, երբ Մարտի 1-ի գործով կալանավորված նախկին նախագահ Ռոբերտ Քոչարյանի փաստաբանների դեմ հանրային արշավ սկսվեց սոցցանցերում:
Ըստ նրա՝ Քոչարյանի խոսնակը համատեղ ասուլիսների ժամանակ «հրահրում է» փաստաբաններին մտնել քաղաքական դաշտ: «Իմ հարգարժան կոլեգաներն էլ մեկը մյուսի հետևից սկսում են դուրս գալ մասնագիտական իրենց գործողությունները կատարելուց, ու հասնում են քաղաքական մոտիվացիայի: Պաշտպանեք Քոչարյանին, մեղադրանքի որոշումը Ձեր տրամադրության տակ է, հիմնավորեք, որ դա սխալ է,  զուտ իրավական հարթությունում աշխատեք, բայց ասուլիսները որ նայում ենք, միանգամայն այլ եզրահանգում ենք կատարում»,-նշեց փաստաբանը:
Փաստաբանների պալատի նախագահ Արա Զոհրաբյանը համարում է, որ հաճախակի են դարձել դեպքերը, երբ մասնագիտական աշխատանք կատարող փաստաբանը նույնացվում է իր վստահորդի հետ։ «Փաստաբանների նկատմամբ վերաբերմունքը հիմնականում պայմանավորված է նրանց վստահորդների անձով ու այդ անձանց վերաբերյալ հանրության բացասական ընկալումներով։ Բազմաթիվ են փաստաբանների պատիվն ու արժանապատվությունը նսեմացնելու նպատակ հետապնդող, նույնիսկ սպառնալիք պարունակող մեկնաբանությունները»,- իր հայտարարության մեջ գրել է Զոհրաբյանը՝ կոչ անելով հարգել փաստաբանի մասնագիտական աշխատանքը և չնույնացնել փաստաբանին իր վստահորդի հետ:
Եվ նկատի ունենալով փաստաբանի նկատմամբ վիրավորանքի հրապարակային դրսևորումների աճը, ըստ Զուրաբյանի, պալատի խորհրդի քննարկմանը կներկայացվի՝ «Փաստաբանին՝ իր մասնագիտական գործունեությունն իրականացնելու առնչությամբ վիրավորելու արարքի քրեականացման նպատակով» փոփոխությունը ՀՀ արդարադատության նախարարությանն առաջարկություն ներկայացնելու հարցը:
«Կարիք չկա հետ գնալ և քրեականացնել հոդվածը, որը ժամանակին ապաքրեականացվել է»
Փաստաբան Նիկոլայն Բաղդասարյանը, մինչդեռ, նահանջ է համարում Արա Զոհրաբյանի առաջարկը. «Քանի որ վիրավորանքի և զրպարտության ապաքարեականացումը բավական մեծ գործընթաց է եղել: Փոխարենը ներմուծվել է քաղաքացիական պատասխանատվություն վիրավորանքի և զրպարտության վերաբերյալ, և անձը՝ կապ չունի՝ փաստաբան է, բժիշկ է, կամ այլ մասնագիտության տեր է, կարող է դիմել դատարան առանց դատախազի մասնակցության»,-մանրամասնեց Բաղդասարյանը:
«Կարծում եմ՝ 1 մլն դրամ տուգանքը շատ ավելի ծանր պատիժ կլինի, քան քրօրով սահմանված սանկցիաները: Ասել է թե՝ արդեն իսկ կա գործող մեխանիզմ՝ պատասխանատվության ենթարկելու անձին»,-շեշտեց Բաղդասարյանը: Ավելին՝ ըստ փաստաբանի, փաստաբանական պալատը պետք է ի պաշտոնե գործողություններ իրականացնի փաստաբաններին վիրավորելու դեպքերի ժամանակ: Նաև, ըստ Բաղդասարյանի, տվյալ փաստաբանը կարող է դիմել դատարան՝ քաղաքացիական պատասխանատվության ենթարկելու անձին, որոնք իրեն վիրավորել են: «Կարծում եմ՝ կարիք չկա հետ գնալ և քրեականացնել հոդվածը, որը ժամանակին ապաքրեականացվել է»,-ասաց Բաղդասարյանը, ով կարծում է, որ փաստաբանի հեղինակությունն այսօր ընկել է նաև Փաստաբանական պալատի սխալ քաղաքականության արդյունքում:
Այնպես, որ նա կարծում է, թե փաստաբաններին պաշտպանելու հարցը ոչ թե կառավարության, այլ փաստաբանական պալատի խնդիրն է:   Թերևս անսալով Ռոբերտ Քոչարյանի փաստաբանների բողոքին՝ պաշտպանների շուրջ ստեղծված իրավիճակին անդարադարձավ արդարադատության նախարար Արտակ Զեյնալյանը՝ հանդուրժողականության կոչ անելով:
«Մինչև դատարանի կողմից կայացրած մեղադրական դատավճռի ուժի մեջ մտնելը յուրաքանչյուր մեղադրյալ համարվում է անմեղ, ուստի՝ փաստաբանը չի կարող ստանձնել դատավորի դերը և հրաժարվել որևէ անձի պաշտպանությունից՝ ելնելով նրա մեղավորության կանխավարկածից»,-ասել է նախարարը՝ շարունակելով. «Փաստաբանների կողմից կոնկրետ մեղադրյալի պաշտպանությունը ստանձնելուց հրաժարվելը կհանգեցնի արդար դատաքննության և արդարադատության մատչելիության իրավունքի կոպիտ ոտնահարման: …Ուստի՝ պետք է բացառել փաստաբանների դեմ ուղղված ատելության ալիքն ու խոսքը, ինչը պայմանավորված է, ընդամենն, օրենքով հանրության անունից իրենց վրա դրված պարտականությունները կատարելով»:
«Վարչապետի ասած երկու նախադասությունը էս վակխանալիային վերջ կտար»
Ռոբերտ Քոչարյանի պաշտպան Հայկ Ալումյանը, միանշանակ կողմ է փաստաբանական պալատի նախագահ Արա Զոհրաբյանի՝ վիրավորանքի քրեականացման առաջարկին և կիսում է  բոլոր մտահոգությունները՝ կապված իրավիճակի հետ: «Ես կարծում եմ՝ փաստաբանին վիրավորելը ընդհանրապես արդարադատությունը խաթարող գործողություն է: Ոչ միայն տուժում է փաստաբանը, ում վիրավորում են, ընդհանրապես արդարադատությունն է տուժում և կարծում եմ՝ դա պետք է միանշանակ քրեականացվի»,-ասաց փաստաբանը:
Հայկ Ալումյանն ինքը չի ողջունում փաստաբանների կողմից քաղաքական հայտարարություններ անելը: «Բայց եթե որևիցե մեկի մասին փաստաբանը հայտարարում է, որ իմ պաշտպանյալը քաղաքական բանտարկյալ է, սա քաղաքական հայտարարություն չի, թող լավ հասկանան՝ ինչ են ասում: Սա զուտ իրավական դաշտում արված հայտարարություն է»,-պնդեց պաշտպանը:
Հետաքրքրվեցինք, թե ինքը համարո՞ւմ է, որ Ռոբերտ Քոչարյանի հանդեպ քաղաքական հետապնդում է  տեղի ունենում: «Ես էդ հայտարարությունը չեմ արել, ոչ թե որովհետև հակառակն եմ համարում, ուղղակի դա իմ հայտարարությունը չի: Ես չեմ ասում, որ էդ հայտարարությանը չեմ միանում: Ուղղակի երբ ես էդ հայտարարությունը կանեմ, նախ դրա բոլոր հիմնավորումները կնախապատրարստեմ»,- պատասխանեց Քոչարյանի պաշտպանը:
Եթե վիրավորված է սոցցանցերի գրառումներից, ինչու չի դիմում դատարան, հարցին ի պատասխան Ռոբերտ Քոչարյանի պաշտպանն ասաց. «Եթե ես սկսեմ ամեն գրառումից վիրավորվել…, պիտի վիրավորվես էն մարդուց, ով հասկանում է իր խոսքի արժեքը: Ես վիրավորվել եմ իշխանություններից, որոնց էս ամեն ինչը պետքները չի, Իշխանությունները, որոնք տեսնում են ինչ ա կատարվում: Ուրախ եմ, որ արդարադատության նախարարն արձագանքեց թեև ուշացումով, ինչը պետք է մի 6-7 օր առաջ ասվեր»:
Մեր դիտարկմանը, թե ամեն անգամ հո իշխանությունը չի՞ արձագանքնելու, կա համապատասխան օրենսդրական դաշտ, և ինքը կարող էր դիմել դատարան, փաստաբանը հակադարձեց. «Եթե ես թողած իմ հաճախորդին, սկսեմ ինքս ինձ պաշտպանել ու ժամանակն օրվա մեջ ծախսեմ ինձ պաշտպանելու համար, բա ես ե՞րբ իմ հաճախորդի գործով զբաղվեմ ընդհանրապես: Փաստաբանին իր մասնագիտական գործունեության հետ կապված սպառնալը քրեական արարք է: Իշխանությունը պետք է զբաղվի դրանով»:
Հարցրինք, թե չէ՞ր պատկերացնում, որ Ռոբերտ Քոչարյանին պաշտպանելը կարող է նման հետևանքներ ունենալ, և արդյոք պատրաստ չէ՞ր դրան, ասաց. «Չէ, ես երբեք չէի մտածում, ու էս իմ 21 տարվա փորձը ինձ էդպիսի բան չէր հուշում, որևիցե մեկին պաշտպանելուց նման բան չէր եղել: Ես կարծում եմ, դա կանխելու պարտականությունը իշխանությանն է, ոչ թե ես: Եթե կա քրօրում հոդված, պիտի կիրառվեր ու մեկ երկու նման կիրառման դեպքում, կվերջանար ու կվերջանար»:
Քոչարյանի պաշտպանը համոզված է, որ եթե իշխանությունը հայտարարեր, որ սա սխալ մտեցում է, չի կարելի փաստաբաններին իրենց պարտականությունների կատարման հետ կապված վիրավորել կամ սպառնալ, դա կդադարեր: «Համոզված եմ, որ եթե մեր վարչապետը երկու նախադասություն ասեր, դա րոպեների ընթացքում կդադարեր: Վարչապետի ասած երկու նախադասությունը էս վակխանալիային վերջ կտար»,-եզրափակեց Քոչարյանի պաշտպան Հայկ Ալումյանը:
Նախորդ նյութը«Սասնա Ծռեր» անդամ Գագիկ Եղիազարյանն ազատ
Հաջորդ նյութը«Պավել Մանուկյանը հուլիսից չի համաձայնեցնում իր հայտարարությունները խմբի հետ»․Վարուժան Ավետիսյան
«Խանումյանն ասաց՝ եթե ուզում եք մնալ ազերների հետ ապրել, մնացեք ապրեք»․ Աղավնոյից տեղահանված
Ռուսաստանն արգելափակել է «Ազատության» հայկական ծառայության ռուսալեզու էջը
Հայտարարություն․պատասխանատվության ենթարկել ՊՊԾ-ի պետ Սարգիս Հովհաննիսյանին և լիազորությունները գերազանցած նրա ենթականերին
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Լավ կլիներ՝ ԱԱԾ-ն էլ հետաքններ ու բոլոր միջոցներով պատժեր հայ գերիներին...
«Սուրմալուի» պայթյունից մոտ երկու ամիս անց կիսավեր շենքը քանդելու որոշում է...
Edit with Live CSS
Write CSS OR LESS and hit save. CTRL + SPACE for auto-complete.